Flakata tupa kopśiwa

Flakata tupa kopśiwa (Lamium  maculatum) jo rostlina ze swójzby gubkatych kwitarjow. Dalšne serbske mjenja stej tumpachowe(Strjažow), hoblincy(Drjenow), źiwa kopśiwa(Muka 1926/1928) .

 Wopis 
Flakata tupa kopśiwa jo wěcejlětna rostlina, kótaraž dośěgnjo wusokosć wót 50 cm (wót 15 až do 60 cm). 

Kijašk jo styrikšomaty a njeroznogaśony. 

 Łopjena 
Łopjena su kijaškate, pśez kśica napśeśiwo stojece, wutšobojte-owalne, njepšawidłownje zubate, dośěgnu dłujkosć wót 8 cm. Łopjenowy wogonk dośěgnjo dłujkosć wót 4 cm.

 Kwiśonki 
Wóna kwiśo wót septembra až do oktobra, wótergi wót apryla až do septembra. Kwiśonki su purpurcerwjene, dośěgnu dłujkosć mjazy 20 a 30 mm, maju 2 gubce a sejźe pó šesćoch až pó šesnasćoch w rozporach górnych łopjenow. Keluch jo wusko zwónkaty a 5-nerwny. Krona dośěgnjo dłujkosć mjazy 2 a 3 cm. Kronowa rorka jo górjej zgibowana a ma rowny purpurowy kósmickowy rink. Dolna guba jo 3-dźělena a běle a cerwjenje flakata, mjaztym až górna gubka ma formu nagłownika.

Kwiśonki buchu wót insektow woprošone. 

 Płody 
Płody buchu kaž póla drugich cycawkow wót mrojow rozšyrjone.

 Stojnišćo 
Wóna rosćo w (ługowych) lěsach, pód krickami, pód žywych płotach, na kšomach gólow, na puśowych kšomach, na wótsypkowych městnach, w groblach, w zelowych pórostkach.

 Rozšyrjenje 
Flakata tupa kopśiwa jo w pśisamem cełej Europje, pódwjacornej a małej Aziji rozšyrjona.

 Nožki 

 Žrědła 
 GU Naturführer Blumen, ISBN 3-7742-1507-3, bok 136 
 Seidel/Eisenreich: BLV Bestimmungsbuch Blütenpflanzen, ISBN 3-405-13557-5, boka 158-159 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, bok 92 
 Jens Martin,Heinz Dieter Krausch: Słownik dolnoserbskich zelowych, gribowych a lišawowych mjenow. Domowina - Bund Lausitzer Sorben e.V., Regional Verband Niederlausitz sowie die Ursula-Merz-Stiftung Berlin 2012

 Eksterne wótkaze 

Kategorija:Gubkate kwitarje